  Анжелика Тихонова корреспондент Можга ёрос Удмуртиын 2022-2027 аръёсы Спортъя элькун гурт шудонъёсты ортчытон понна вожвылъяськонэ куриськон келяз. Можгаос 2025-тӥ арын тол ӵошатсконъёсты Уча черкогуртын радъяны ӵекто. Со сярысь Можга ёрослэн тӧроез Александр Васильев «ВКонтакте» мерлыко вотэсысь бамаз ивортӥз. «Большеучинское» муниципал кылдытэтын вуз поттон но мерлыко инъетъёс паськыт азинскемын, ӟеч улыны, ужаны но шутэтскыны вань кулэез вань. <...> Уча черкогуртын спортъя вань объектъёс ог-огзылы матэ интыяськемын Александр Васильев, Можга ёрослэн тӧроезXXXI-тӥ Спортъя элькун тол гурт шудонъёсты радъян понна муниципал кылдытэтын 30 интылы кунокуаен куас база пуктоно, куасэн но питрано куасэн бызьылыны асфальтэн шобыртэм но югдытӥськись сюрес лэсьтоно, куас сюресъёс дасяны тӥрлык басьтоно но тирез, хоккей коробкаез выльдоно луоз. Гурт шудонъёсты ортчытыны пуктэм объектъёс азьланяз пӧртэм ӵошатсконъёсты ортчытыны, кужмо спортсменъёсты будэтыны луонлык сётозы. Пусъём, Спортъя элькун гурт шудонъёсты ортчытъяны кутскем дырысен Можга ёрос ӵошатсконъёсты куинь пол пумиталляз ини. 1996-тӥ арын Спортъя III элькун тол гурт шудонъёс Уча черкогуртын ортчизы, 2005-тӥ арын гужем ӵошатсконъёс но 2011-тӥ арын тол шудонъёс Можгаын радъяськизы. Тодэ вайытом, туэ Спортъя элькун гужем шудонъёс Красногорск ёросын ӧжытак выльдонъёсын ортчозы. Шудонъёслэн талисманэз Красногорик нимо койык луоз. 2023-тӥ арын тол элькун шудонъёсты ортчытон понна Глазкар но Глаз ёрос нюръяськыны ӧдъяло. Тегъёс: Спорт Можга Удмуртия гуртшудонъёс вожвылъяськон 100ар  